《九日登莲峰得二石一石如鱼而尾赤名之曰赪尾一石有眼口鼻名之曰山鬼 其一》
宋代·释居简

青巉俯碧浔，潜伏翠层深。雨蚀莲峰碧，岚昏鹫岭阴。

朵云生燕寝，片玉下岑崟。可拊仍堪击，依稀一寸心。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。